《孙褒铜印歌》
清代·桂馥

张俭亡命谁投止，鲁国孔褒堪依恃。事觉俭捕褒亦收，一门老幼力争死。

死者千年骨已灭，私印犹存肝胆血。友朋一诺重千金，何烦印信合符节。

石碑出土成臼科，独留名字终不磨。一碑一印在人世，闇中当有神物呵。

去年曾见窦武印，汉人气节如山峻。文举之碑不可寻，德让有碣字难认。

我携此印归曲阜，陈于碑下拜稽首。家业授受《春秋经》，谁为《公羊》发墨守。

作者简介：（1733—1802）清山东曲阜人，字冬卉，号未谷。生卒年一说均应推迟三年。乾隆五十五年进士，选云南永平知县，卒于官。生平治《说文》四十年，融会诸经，以经义与《说文》相疏證，又用《玉篇》、《广韵》校之，成《说文义證》。又绘许慎以下诸家为《说文系统图》。题书室为十二篆师精舍。另有《晚学集》。